text: Skorstensfejere mangler lærlinge
  04 april 2016 kl. 09.33
  Det gamle fag har akut mangel på lærlinge til at føre faget videre. 
  Per Kjær Jensen fra Fredericia er skorstensfejermester med fire svende ansat, men for første gang i 15 år har han ikke en lærling.
  - Jeg har prøvet at få en lærling, men det er ikke så let, siger skorstensfejermester Per Kjær Jensen.
  Og Per Kjær Jensen er ikke alene om at mangle en lærling. Ifølge Skorstensfejerlauget mangler landets 155 mestre omkring 40 lærlinge på landsplan. En af grundene er, at der indført krav om, at lærlinge skal have karakteren 2 i dansk og matematik fra folkeskolens 9. eller 10. klasse, men det er ikke den eneste udfordring.
  - Det er væsentlig mere udbredt at være tømrer eller elektriker. Mange unge kender ikke til vores fag eller tænker på, at det er en mulighed, lyder det fra Per Kjær Jensen.
  Se direkte tv fra en skorstensfejer 
  Programmet Naboer besøger Per Kjær Jensen til en snak om det at være skorstensfejer og til en forklaring på, hvorfor skorstensfejere render rundt i deres specielle sorte uniformer. Se med direkte kl. 15 på TV SYD+ eller på www.tvsyd.dk. Du kan også se genudsendelsen kl. 19.55 eller 22.40
  